b'\n_START_ARTICLE_\nKrazy Kat\n_START_PARAGRAPH_\nKrazy Kat on George Herrimanin luoma sarjakuva, joka ilmestyi yhdysvaltalaisissa sanomalehdiss\xc3\xa4 vuosina 1913\xe2\x80\x931944. Sit\xc3\xa4 pidet\xc3\xa4\xc3\xa4n nyky\xc3\xa4\xc3\xa4n kulttiklassikkona, joka vei sarjakuvataiteen ilmaisuvoiman \xc3\xa4\xc3\xa4rimmilleen._NEWLINE_Krazy Katin alati toistuvassa teemassa hiiri paiskaa kissaa tiilell\xc3\xa4, kissa huokaisee onnellisena ja hiiri tokaisee "hullu kissa". T\xc3\xa4m\xc3\xa4n teeman jatkuvasti kehittyv\xc3\xa4 variointi, kuvien unenomainen maailma ja runollinen sanank\xc3\xa4ytt\xc3\xb6 ovat tehneet sarjakuvasta yhden alansa arvostetuimmista. Etenkin sivunkokoisia sunnuntaisarjoja pidet\xc3\xa4\xc3\xa4n taiteellisesti ansiokkaina._NEWLINE_Krazy Katin hahmot seikkailevat Coconinon piirikunnassa, Arizonassa. Sen maisemissa voi n\xc3\xa4hd\xc3\xa4 my\xc3\xb6s muotoja Monument Valleyst\xc3\xa4._NEWLINE_Krazy Katista on tehty my\xc3\xb6s piirrettyj\xc3\xa4 lyhytelokuvia. Niit\xc3\xa4 teki Bray Productions 1920-luvulla, Screen Gems 1930-luvulla ja Famous Studios ja Rembrandt Films 1960-luvulla. Levitt\xc3\xa4jin\xc3\xa4 olivat Paramount ja Columbia. Suomenkielisess\xc3\xa4 dubbauksessa toimi Golden Voice Krazy Kat -videokaseteissa._NEWLINE_Suomeksi Krazy Kat -sarjakuvaa on julkaissut Kustannus Oy Jalava. Suomalaiset albumit ovat toimittaneet ja suomentaneet Soile ja Heikki Kaukoranta.'